Poliţiştii din Bacău l-au reţinut pe tânărul de 18 ani, din comuna Motoşeni, după ce a violat un bărbat de 30 de ani şi i-a dat foc casei.

Conform anchetatorilor, totul a început joia trecută, când un bărbat de 30 de ani, din comună, ar fi fost bătut şi violat, pe stradă, de un tânăr de 18 ani, pe motiv că i-ar fi datorat o sumă de bani.

„Ulterior, tânărul de 18 ani a urmărit victima până la domiciliul acesteia unde, a pătruns fără drept şi a înnoptat, împotriva voinţei bărbatului de 30 ani. A doua zi, respectiv la data de 3 aprilie, în jurul orei 18:00, în absenţa victimei, tânărul de 18 ani a revenit la locuinţa persoanei vătămate, imobil pe care l-a incendiat”, a transmis purtătorul de cuvânt al IPJ Bacău, Cătălina Păduraru.

Oamenii legii au reuşit depistarea tânărului de 18 ani, acuzat de violare de domiciliu, distrugere, lovire sau alte violenţe şi viol.

Poliţiştii au înaintat Parchetului de pe lângă Judecătoria Podu Turcului propunerile legale, iar instanţa a dispus duminică măsura arestării preventive pentru 30 de zile.